Werdyghe leue here vnde vadder. Ik sende jw j klen korweken myt rossynen, bydde jk dat klene nycht vorsmaden wyllen. Jtem dyt nagescreuen js dat vordracht tusschen Marten vnde my. Anno Domini dusent vyffhundert vnde xj, na jnuentionis sancte crucis, synt vorgaddert geweszen de vrunde van beyden parten szaligen Hans Surenpe na gelatene wedwe Gerdrut alsze ere vormunder benamen her Johan Fyent, radman der stad Reuel, Wolmer Brockhuszen vnde Hynrik Stumme, borger der stad Reuel, an de ene syde, vnde Merten Surpe er steeffszoens haluen, Merten Surenpe, her Oleff Surenpe, syn oem, vnde Sygfryt Paulszon, syn swager, an der ander syet, szo dat wy ouer en gekomen syn jn fruntliker handelynge van beyden parten van matrimonium vnde patrimonium, szo dat em bescheden js veerhundert mark rygesz vnde x rynsche gulden vnde ene sulueren schale. Hyr mede hefft Merten vnde syne negesten bouenscreuen vrunde vorlatynge gedaen jn sulker botalynge na volgende jn vj jaren alle jar l [mark] dat leste jar tomme vullen ende to betalen; des hefft vns Merten myt synen bouenscreuen vrunde gelouet en nogeafftich to vorsicht van deme ersamen rade van Abou. Hyr hefft her Oleff vp entfangen ene sulueren scale, x rynsche gulden vnde l march, etc. Werdighe leue her mester Pawel vnde gunstige leue vadde[r], myne fruntlike bede js, offt her Oleff by jw queme, biddet em doch, dat he my wil behulplik wesen myn scult jn synen ke[r]spel jn to manende alsz he my dat gelouet hefft; [dat] vordene ik alle tiid an jw vnde her Oleff.